作者:盧祖皋
標題:賀新郎
內容:春色元無主。荷東君、著意看承，等閒分付。多少無情風與浪，又那更、蝶欺蜂妒。算燕雀、眼前無數。從便簾櫳能愛護，到如今、已是成遲暮。芳草碧，遮歸路。看看做到難言處。怕宣郎、輕轉旌旗，易歌襦褲。月滿西樓絃索靜，雲蔽崑城閬府。便恁地、一帆輕舉。獨倚闌干愁拍碎，慘玉容、淚眼如紅雨。去與住，兩難訴。